กรุงเทพประกันชีวิตกำไรพรวด
&nbsp;บล.บัวหลวงคาดปีนี้1.6พันล. ยอดกรมธรรม์ผ่านแบงก์หนุน
3 ก.พ. 2553

บล.บัวหลวงคาดปีนี้1.6พันล. ยอดกรมธรรม์ผ่านแบงก์หนุน
โพสต์ทูเดย์ — บล.บัวหลวง คาดบริษัทกรุงเทพประกันชีวิตกำไรปีนี้ 1,600 ล้านบาท เพิ่มขึ้น 28% 
ฝ่ายวิเคราะห์หลักทรัพย์ บริษัทหลักทรัพย์ (บล.) บัวหลวง เปิดเผยว่า บริษัทได้ปรับเพิ่มประมาณการกำไรปี 2553 ของบริษัท กรุงเทพประกันชีวิต (BLA) ขึ้น 5% มาอยู่ที่ 1,600 ล้านบาท และปี 2554 ประมาณการกำไรเพิ่มขึ้น 19% มาอยู่ที่ 2,000 ล้านบาท 
ขณะที่ปี 2552 คาดว่าจะมีกำไร 1,250 ล้านบาท ซึ่งเป็นตัวเลขที่ได้ปรับลดลง 9% แล้ว จากอัตราผลตอบแทนต่อส่วนผู้ถือหุ้นลดลง เนื่องจากกำไรจากการลงทุนในไตรมาส 4 ปี 2552 ลดลง
ทั้งนี้ ในช่วง 10 เดือนแรก (ม.ค.ต.ค.) ของปี 2552 บริษัท กรุงเทพประกันชีวิต มีเบี้ยรับตรงรวม 16,132.001 ล้านบาท ครองส่วนแบ่งไป 7.80% ด้วย
นอกจากนี้ บล.บัวหลวงได้ปรับเพิ่มราคาเป้าหมายปี 2553 ขึ้นเป็น 29.25 บาท จากเดิมที่ 20.20 บาทต่อหุ้น จากมูลค่าเพิ่มทางธุรกิจที่เพิ่มขึ้น คิดเป็นค่าราคาต่อกำไรสุทธิ (PER) เป้าหมายปี 2553 ที่ 21 เท่าและยังคงต่ำกว่าค่าเฉลี่ยในภูมิภาคที่อยู่ในระดับ30 เท่า 
ฝ่ายวิเคราะห์หลักทรัพย์ บล.บัวหลวง ยังระบุว่า หุ้นบริษัท กรุงเทพประกันชีวิต มีแนวโน้มดี เนื่องจาก 1.แนวโน้มธุรกิจประกันชีวิตปี 2553 ยังดีมาก 2.การเติบโตของบริษัทมีแนวโน้มที่จะขยายตัวสูงกว่าค่าเฉลี่ยอุตสาหกรรมภายใต้การสนับสนุนจากธนาคารกรุงเทพ 3.บริษัทสามารถบริหารผลตอบแทนสินทรัพย์ได้ดีมาก และ 4.สัดส่วนเงินกองทุน หรือส่วนผู้ถือหุ้น ต่อยอดหนี้ภาระผูกพันกรมธรรม์รวม สูงที่ 14% เทียบกับอัตราขั้นต่ำที่กรรมการประกันภัยกำหนดไว้ที่ 2%
ทั้งนี้ การตั้งเป้าของธนาคารกรุงเทพที่จะเน้นยอดขายประกันภัยผ่านสาขาเพิ่มจากเป้าปีก่อน เป็นประโยชน์ต่อบริษัท กรุงเทพประกันชีวิต อย่างมากในปี 2553 และคาดว่าจะทำให้บริษัท กรุงเทพประกันชีวิต สามารถเพิ่มส่วนแบ่งการตลาดสู่สถิติใหม่จากปีก่อน โดยรายได้จากเบี้ยประกันรวมใน 11 เดือนแรกของปี 2552 ที่เพิ่มขึ้น 31% เมื่อเทียบกับงวดเดียวกันของปี 2551 มาอยู่ที่ 1.7 หมื่นล้านบาทเมื่อเทียบกับอุตสาหกรรมที่ขยายตัว 17% 
บริษัท กรุงเทพประกันชีวิต ยังสามารถบริหารผลตอบแทนเงินลงทุนได้ดี โดยงวด 9 เดือนแรกของปี 2552 อยู่ที่ระดับ 5.79% แม้ว่าอัตราดอกเบี้ยจะอยู่ในระดับต่ำ บริษัทตั้งเป้าว่าปี 2552 จะมีอัตราผลตอบแทนจากการลงทุนที่ 5.2% ส่วนปี 2553 หรือปีนี้จะอยู่ที่ 5.3%
สำหรับ ราคาหุ้น BLA วันนี้ปิดที่ 24.00 บาท เพิ่มขึ้น 0.10 บาท มูลค่าการซื้อขาย 289.68 ล้านบาท